**LSE**

**London School of Economics**

**and Political Science**

**London**

*(Şcoala de Ştiinţe Economice şi Politice din Londra)*

**CENTRUL pentru PERFORMANŢĂ ECONOMICĂ**

**Viaţa după BREXIT: Care sunt opţiunile Regatului Unit în exteriorul Uniunii Europene?**

*Swati Dhingra şi Thomas Sampson*

**Avizare:**

Centrul pentru Performanţă Economică (CPE) este un centru de cercetare independent din punct de vedere politic din cadrul **London School of Economics** / Şcoala de Ştiinţe Economice şi Politice din Londra. CPE nu formulează puncte de vedere instituţionale, ci doar individuale ale cercetătorilor săi.

Profesorul John Van Reenen, care s-a alăturat CPE în calitate de director în anul 2003, nu a susţinut (şi nu) susţine aderarea la Euro.

Activitatea CPE privind Brexit este finanţată de către Consiliul Economic pentru Cercetare Socială al Marii Britanii. În total CPE, primeşte mai puţin de 5% din fondurile sale din partea Uniunii Europene.

Finanţarea UE este acordată de către Consiliul European de Cercetare pentru proiecte academice şi nu pentru finanţare generală sau consultanţă.

**ANALIZA** **Centrului pentru Performanţa Economică privind BREXIT**

**Viaţa după Brexit: Care sunt opţiunile Regatului Unit (Marii Britanii) în afara Uniunii Europene?**

* Este extrem de incert cum va arăta viitorul Marii Britanii în afara Uniunii Europene (UE), ceea ce face ca "Brexit-ul" să fie comparabil cu un salt în necunoscut. Acest raport analizează avantajele şi dezavantajele celor mai probabile opţiuni.
* După Brexit, UE va continua să fie cea mai mare piaţă din lume, cel mai mare partener comercial al Marii Britanii. Întrebarea cheie este ce se va întâmpla cu cele trei milioane de cetăţeni UE care trăiesc în Marea Britanie, şi cele două milioane de cetăţeni britanici care trăiesc în UE?
* Beneficiile economice în urma integrării europene sunt vizibile, dar obţinerea acestor beneficii vine cu costul politic de a renunţa la o parte din suveranitate. Fie În interiorul sau în afara UE, acest compromis este imposibil de evitat.
* O opţiune posibilă este de **“a face o Norvegie"** şi a adera la Spaţiul Economic European/SEE. Aceasta ar diminua costurile comerciale ale Brexit, dar ar însemna să plătească la Bugetul UE aproximativ 83% din ceea ce plăteşte Marea Britanie în prezent. Ar însemna, totodată, menţinerea reglementărilor UE în vigoare (fără a avea loc la masă, atunci când se decid regulile).
* O altă opţiune este de **“a face o Elveţie"** şi a negocia acordurile bilaterale cu UE. Elveţia se confruntă şi în prezent cu poziţia *reglementare fără reprezentare* şi plăteşte aproape la fel de mult ca Marea Britanie pentru a face parte din piaţa unică a mărfurilor. Dar, elveţienii nu au nici un acord cu UE privind comerţul liber cu serviciile, zonă în care Marea Britanie este un exportator major.
* O altă opţiune pentru Marea Britanie ar fi să meargă mai departe singură în calitate de membru al Organizaţiei Mondiale a Comerţului. Această situaţie ar da Marii Britanii mai multă suveranitate cu preţul unor relaţii comerciale mai reduse şi o scădere mai mare a veniturilor chiar dacă Marea Britanie ar fi să elimine tarifele complet.
* Brexit-ul ar permite Regatului Unit să-şi negocieze propriile acorduri comerciale cu ţările din afara UE. Dar fiind o ţară mică, ar avea mai puţină putere de negociere decât UE. Relaţiile comerciale ale Canadei cu Statele Unite demonstrează că pierderea puterii de negociere ar putea fi costisitoare pentru

 Regatul Unit.

* Pentru a lua o decizie avizată privind avantajele părăsirii UE, alegătorii trebuie să cunoască mai multe despre ceea ce va face guvernul britanic în urma Brexit.
* Aceasta este prima dintr-o serie de informări ce analizează costurile şi beneficiile economice ale Brexit pentru Marea Britanie.

**Introducere**

Să presupunem că voturile cetăţenilor britanici ar permite ieşirea din Uniunea Europeană (UE): ce se va întâmpla în continuare? Din păcate nimeni nu ştie sigur.

Un vot pentru rămânerea în UE ar însemna un vot pentru menţinerea *status quo-ului.* Noua reglementare pe care guvernul o negociază cu UE lasă relaţiile economice şi politice actuale ale Marii Britanii în linii mari neschimbate. Dar, ce se va întâmpla în urma unui vot de ieşire rămâne o incertitudine.

Ieşirea din UE, nu ar însemna că Marea Britanie s-ar putea spăla pe mâini de toate legăturile de afaceri cu restul Europei. Prim-ministrul David Cameron, în discursul său de la Bloomberg din 2013, prin care a angajat Partidul Conservator să organizeze un referendum, declara: *"Dacă vom părăsi UE, evident nu vom părăsi Europa. Aceasta va rămâne mulţi ani, cea mai mare piaţă a noastră şi pentru totdeauna proximitatea noastră geografică" (*Cameron, 2013).

Cu toate acestea, nici guvernul, nici campania de părăsire a UE nu a prezentat clar şi concret propuneri pentru ce va urma după Brexit. De fapt, guvernul a exclus în mod explicit elaborarea unor planuri de urgenţă pentru a face faţă Brexit (Parker, 2015). Pentru a pune în lumină posibilele consecinţe ale Brexit, acest raport prezintă câteva dintre opţiunile pentru Regatul Unit după ieşirea din UE, punând în discuţie costurile şi beneficiile fiecărei alternative.

Procedurile oficiale pentru ieşirea din UE au fost introduse prin Tratatul de la Lisabona, care a intrat în vigoare în anul 2009. O ţară care doreşte să părăsească UE trebuie să notifice UE cu privire la intenţia sa, iar această notificare presupune declanşarea unor negocieri privind acordul de retragere dintre ţara respectivă şi restul UE. Ţara va ieşi oficial din UE la data în care acordul de retragere va intra în vigoare sau, în cazul în care nu se ajunge la nici un acord, ţara ar putea ieşi la doi ani de la data notificării.

Ceea ce contează, desigur, este conţinutul oricărui acord de retragere. Câteva foste colonii şi teritorii de peste mări, ale ţărilor europene, cum ar fi Algeria în 1962 şi Groenlanda în 1985, au părăsit Comunitatea Economică Europeană (CEE), predecesoarea UE. Dar nici o ţară europeană independentă nu a părăsit vreodată CEE sau UE. Prin urmare, nu există nici un precedent relevant care poate fi utilizat pentru a înţelege detaliile privind modul în care procesul de retragere va funcţiona sau a clarifica modul în care UE va trata ţara care iese.

În cazul unui Brexit, guvernul Regatului Unit şi UE ar trebui să ia decizii în cinci domenii principale.

În primul rând, ce se va întâmpla cu întreprinderile/companiile din Marea Britanie şi cele două milioane de cetăţeni din Marea Britanie, rezidenţi în UE, şi, de asemenea, cu întreprinderile/companiile din UE şi cele trei milioane de cetăţeni ai UE care sunt rezidenţi în Marea Britanie? De exemplu, britanicii care locuiesc sau muncesc în Uniunea Europeană ar păstra aceleaşi drepturi de care se bucură în prezent sau vor fi trataţi ca migranţii din afara UE? Migranţii din UE vor avea dreptul de a rămâne în Marea Britanie?

Există o prezumţie legală în dreptul internaţional potrivit căreia, atunci când drepturile tratatului au fost exercitate, acele drepturi nu sunt afectate de retragerea din tratat (Camera Comunelor, 2013). Aceasta presupune că indivizii şi întreprinderile care au

beneficiat de pe urma Pieţei Unice[[1]](#footnote-1) mutându-se fie din Marea Britanie către restul UE sau în direcţia opusă, li se va permite, probabil, să rămână. Dar, acest efect nu este sigur şi va fi cu siguranţă un subiect abordat de orice acord de retragere.

În al doilea rând, cum s-ar modifica legislaţia Regatului Unit în urma retragerii din UE? În prezent, în domeniile în care Regatul Unit a cedat suveranitatea către UE, cum ar fi reglementarea Pieţei Unice, legea Regatului Unit este adaptată conform deciziilor luate la nivelul UE. Deciziile legislative ale UE intră în legislaţia din Regatul Unit, în două moduri.

Directivele UE impun statelor membre să adopte politici sau să schimbe legi pentru a atinge rezultatul specificat de directivă. În schimb, în ​​cazul în care UE emite o reglementare, aceasta devine imediat lege în toate statele membre. Astfel, directivele sunt adoptate prin modificări la legislaţia Regatului Unit, în timp ce reglementările au forţă juridică numai pentru că Regatul Unit face parte din UE.

În consecinţă, în cazul în care Regatul Unit părăseşte UE, atunci legile care au fost adoptate pentru punerea în aplicare a Directivelor UE nu vor fi afectate dacă guvernul nu optează să le schimbe. Dar reglementările UE ar pierde imediat forţa juridică. Din moment ce reglementările UE acoperă mai multe domenii importante, cum ar fi normele privind igiena şi siguranţa alimentară, acest lucru ar lăsa un gol în legislaţia Marii Britanii.

Pentru a evita această eventualitate, înainte de a părăsi UE, Guvemul ar trebui să treacă o legislaţie care să instituie legea Marii Britanii în domeniile care în prezent se supun reglementărilor UE. Dacă această legislaţie va transpune pur şi simplu reglementările UE în legislaţia Marii Britanii sau va implementa o nouă politică de reglementare este un aspect incert

Ieşirea din UE înseamnă, totodată, că Marea Britanie ar înceta să se supună Cartei

Drepturilor Fundamentale ale Uniunii Europene. Guvernul va trebui să decidă dacă

oricare dintre drepturile economice, sociale şi politice garantate cetăţenilor UE prin intermediul prezentei Carte ar trebui înscrise în legislaţia Regatului Unit.

**În al treilea rând,** guvernul britanic ar trebui să decidă ce politici, dacă ar fi cazul, să adopte în domeniile care, în prezent, se află sub autoritatea UE. De o importanţă deosebită ar fi politicile guvernului privind regiunile şi agricultura, deoarece acestea sunt cele mai importante componente ale Bugetului UE. Zonele mai puţin bogate ale Regatului Unit, cum ar fi Irlanda de Nord şi Ţara Galilor, primesc fonduri semnificative prin programele de dezvoltare regională ale UE, care ar înceta în urma Brexit. Brexit ar însemna părăsirea Politicii Agricole Comune (PAC). Regatul Unit, în ansamblu, ar beneficia de pe urma acestei schimbări (Philippidis şi Hubbard, 2001), dar dacă guvernul nu ar introduce noi subvenţii agricole, fermierii ar fi printre marii perdanţi ai Brexit.

În plus, Regatul Unit este al treilea cel mai mare beneficiar al finanţării cercetării şi inovării în UE (Ugwumadu, 2013). În urma Brexit, Guvernul ar trebui să hotărască dacă va înlocui această finanţare. După părăsirea UE, guvernul îşi va redobândi şi responsabilitatea pentru probleme cum ar fi politica în domeniul concurenţei şi negocierile comerciale internaţionale, care în prezent sunt rezolvate la nivel european. Ar exista un cost şi pentru formarea competenţelor necesare gestionării acestor domenii, deoarece, în prezent, nu există competenţele necesare la nivelul serviciului civil al Marii Britanii.

**În al patrulea rând,** ar exista o perioadă de tranziţie, după ieşirea Marii Britanii din UE, în decursul căreia drepturile şi obligaţiile Marii Britanii în calitate de membru UE ar fi eliminate treptat sau schimbarea s-ar întâmpla brusc? O perioadă de tranziţie ar permite lucrătorilor şi companiilor care fac afaceri cu UE să aibă timp pentru a se adapta la schimbarea legilor, reglementărilor şi accesului pe piaţă, rezultante ale Brexit.

**În al cincilea rând** şi, probabil, cel mai important, un acord de retragere ar trebui să precizeze viitorul relaţiei Marii Britanii cu UE. Ar continua comerţul liber între Regatul Unit şi UE? Ar continua mobilitatea liberă a forţei de muncă între Regatul Unit şi UE? Ar continua firmele din Marea Britanie să aibă dreptul de a înfiinţa filiale şi de a face afaceri în UE?

Prezentul raport descrie posibile *altemative* viitoare post-Brexit ale relaţiilor dintre Regatul Unit şi UE, prezentând în mod sintetic consecinţele economice şi politice ale fiecărei opţiuni. Prezintă la început opţiunea care maximizează integrarea economică între Marea Britanie şi UE trecând apoi succesiv la opţiuni cu grade mai mici de integrare.

După cum va reieşi clar, compromisul major cu care s-ar confrunta Marea Britanie în afara UE ar fi acelaşi compromis care a dominat întotdeauna politică europeană a ţării.

Există beneficii economice în urma integrării, dar obţinerea acestor beneficii vine în schimbul unor costuri politice privind renunţarea la suveranitatea asupra anumitor decizii. În interiorul sau în exteriorul UE, acest compromis este imposibil de evitat.

**Modelul Norvegian - aderarea la Spaţiul Economic European**

Spaţiul Economic European (SEE) a fost creat în anul 1994 pentru a permite ţărilor europene care nu fac parte din UE să devină membri ai pieţei unice. SEE cuprinde: toate statele membre UE, împreună cu cele trei ţări din afara UE: Islanda, Liechtenstein şi Norvegia. Membrii SEE fac parte din Piaţa Unică Europeană beneficiind de libera circulaţie a bunurilor, serviciilor, persoanelor şi capitalului în cadrul SEE. Din moment ce membrii SEE sunt parte a pieţei unice, aceştia trebuie să pună în aplicare normele UE privind piaţa unică, inclusiv legislaţia privind ocuparea forţei de muncă, protecţia consumatorilor şi politicile din domeniul mediului şi concurenţei.

Calitatea de membru SEE nu obligă ţările să participe la uniunea monetară, la Politica Externă şi de Securitate Comună a UE (PESC) sau la politicile UE privind justiţia şi afacerile interne. De asemenea, membrii SEE nu participă la PAC. Deşi comerţul este liber în cadrul SEE, membrii SEE nu fac parte din Uniunea vamală a UE, ceea ce înseamnă că aceştia îşi pot stabili propriile tarife externe şi pot realiza propriile negocieri comerciale cu ţările din afara UE.

Membrii SEE plătesc efectiv o taxă pentru a face parte din Piaţa Unică. Acest lucru este realizat prin contribuţia la fondurile UE de dezvoltare regională şi contribuţia pentru cheltuielile aferente programelor UE la care participă. În anul 2011, contribuţia Norvegiei la bugetul UE a fost de *106 Lire sterline* pe cap de locuitor, doar cu 17% mai mic decât contribuţia netă a Regatului Unit, în valoare de *128 Lire* *sterline* pe cap de locuitor (Casa Commons, 2013). Intrarea în SEE nu ar genera economii fiscale substanţiale pentru guvernul Regatului Unit.

Aderarea la SEE ar permite Regatului Unit să facă parte din Piaţa Unică dar în acelaşi timp să nu participle la alte forme de integrare europeană. O constatare importantă a studiului realizat privind consecinţele economice în urma părăsirii UE este că, deşi Brexit-ul ar dăuna economiei Regatului Unit prin reducerea tranzacţiilor comerciale, costul este mai mic în cazul în care Regatul Unit rămâne economic mai integrat UE (Ottaviano şi colab., 2014). În consecinţă, calitatea de membru al SEE este o opţiune atractivă pentru cei care urmăresc beneficiile economice ale UE, dar care nu sunt în favoarea principiului unei “uniuni tot mai strânse".

Mai există şi alte aspecte negative privind aderarea la SEE, pe lângă taxa de membru sau necesitatea respectării reglementărilor UE. În timp ce membrii SEE fac parte din Piaţa Unică, aceştia nu fac parte din integrarea mai profundă care are loc în cadrul UE. De exemplu, în calitate de membru al SEE, Norvegia nu aparţine uniunii vamale a UE. Acest lucru înseamnă că exporturile norvegiene trebuie să îndeplinească cerinţele legate de "Regulile de origine" pentru a intra în sistemul duty-free al UE.[[2]](#footnote-2)

Având în vedere complexitatea tot mai mare a lanţurilor de aprovizionare la nivel mondial, verificarea originii unui produs a devenit din ce în ce mai costisitoare. În cazul în care Marea Britanie ar intra în SEE, o parte din aceste costuri vor fi suportate de către firmele britanice. Exportatorii ar trebui să limiteze utilizarea inputurilor importate din afara UE pentru a îndeplini regulile de origine ale UE (Stewart-Brown şi Bungay, 2012). UE poate introduce şi măsuri anti-dumping în vederea restricţionării importurilor din ţările SEE, aşa cum s-a întâmplat în anul 2006, când UE a impus un tarif de 16% la importurile de somon norvegian. Campos şi colab (2015) consideră că eşecul Norvegiei de a realiza integrarea mai profundă parcursă de ţările UE a diminuat productivitatea Norvegiei.

În timp ce aceste consecinţe ale aderării la SEE ar creşte costurile afacerilor cu UE, dezavantajele mult mai importante, în cazul adoptării modelului norvegian, ar fi cele politice. Membrii SEE din afara UE au obligaţia de a accepta şi a pune în aplicare legislaţia UE care reglementează piaţa unică, fără a avea vreun rol în a decide legislaţia. Regulile Pieţei Unice sunt stabilite de către UE nu de către SEE.

Prin ieşirea din UE şi aderarea la SEE, Regatul Unit ar renunţa la influenţa sa asupra tuturor deciziilor UE, inclusiv modul de reglementare al Pieţei Unice. În acest sens, aderarea la SEE atrage după sine renunţarea la suveranitate chiar mai mult decât în calitatea de membru al UE. Membrii SEE trebuie să accepte implementarea unei legislaţii fără a avea vreun cuvânt de spus în luarea deciziilor.

Pentru o ţară relativ mare cum este Marea Britanie, obişnuită să aibă o voce proeminentă în afacerile europene şi mondiale, acest lucru ar fi probabil o poziţie greu de acceptat. De exemplu, guvernul nu ar avea nici o posibilitate de a bloca propunerile care consideră că ar leza interesul naţional al Marii Britanii nici de a avansa politicile pe care le susţine în general, cum ar fi continuarea liberalizării comerţului cu servicii. Dacă un vot de a părăsi UE este interpretat ca vot împotriva renunţării la suveranitatea Regatului Unit în favoarea UE, atunci aderarea la SEE ar putea fi uşor interpretabilă ca o trădare a spiritului rezultatului referendumului.

**Modelul elveţian - tratate bilaterale**

Elveţia nu este membră a UE sau a SEE. În schimb, a negociat o serie de tratate bilaterale care reglementează relaţiile sale cu UE. De obicei, fiecare tratat prevede pentru Elveţia, participarea la un anumit program sau politică a UE. De exemplu, printre multe altele, există tratate care vizează asigurarea, traficul aerian, pensiile şi prevenirea fraudei.

Elveţia este şi membru al Asociaţiei Europene pentru Liber Schimb (AELS), care stabileşte prevederi privind comerţul liber cu UE pentru toate produsele neagricole.

Dispoziţiile tratatului bilateral oferă Elveţiei flexibilitatea de a alege iniţiativele UE la care doreşte să participe. Prin calitatea de membru AELS şi un acord vizând barierele tehnice privind comerţul, Elveţia a atins un nivel de integrare pe piaţa bunurilor cu UE similar ţărilor SEE.

În prezent, există şi libera circulaţie a persoanelor între Elveţia şi UE, cu toate că în februarie 2014, Elveţia a votat printr-un referendum impunerea unor restricţii privind imigraţia din partea UE care ar încălca acordul cu UE privind libera circulaţie a persoanelor. Rămâne de văzut *dacă* şi *cum* va pune în aplicare Guvernul elveţian acest vot şi care vor fi consecinţele pentru relaţiile Elveţia-UE.

Elveţia şi UE nu au ajuns la un acord extensiv care să cuprindă comerţul cu servicii. În consecinţă, Elveţia nu face parte din piaţa unică a serviciilor şi instituţiile financiare ale Elveţiei deservesc deseori piaţa UE prin intermediul filialelor cu sediul la Londra.

La fel ca în cazul ţărilor SEE, Elveţia nu are aproape nici o influenţă asupra configurării programelor UE la care participă. Se face o opţiune de *intrare* sau *nu*, dar nu are capacitatea de a influenţa conţinutul programelor.Tratatele impun Elveţiei punerea în aplicare a politicilor şi legislaţia stabilită de UE.

În acest sens, Elveţia, negociază integrarea versus suveranitate şi de cele mai multe ori,

Elveţia a ales să rămână relativ strâns integrată UE prin acceptarea majorităţii reglementărilor economice ale UE. La fel ca ţările SEE, Elveţia are o contribuţie financiară către UE pentru a acoperi finanţarea regională şi costurile aferente programelor la care participă.

Contribuţia Elveţiei în ultimii ani a fost în medie de *53 de Lire sterline* pe cap de locuitor, cu 60% mai mică decât contribuţia netă a Regatului Unit pe cap de locuitor (Camera Comunelor, 2013).

Adoptarea modelului elveţian după Brexit ar putea fi atrăgătoare în cazul în care Marea Britanie este în căutarea unei abordări *“a la carte”* privind integrarea europeană. Dar există dezavantaje. UE nu ar avea nicio obligaţie de a servi totul pe tavă Marii Britanii, deci înseamnă că modelul elveţian nu ar oferi aceeaşi garanţie privind accesul pe piaţă ca oferta de aderare la UE sau SEE. De exemplu, nu este sigur că Marea Britanie ar putea ajunge la un acord cu UE pentru a participa la Piaţa Unică în sectorul serviciilor, iar excluderea de pe Piaţa Unică ar fi defavorabil capacităţii Marii Britanii de a exporta servicii financiare şi de afaceri către UE.

În general, este foarte posibil că modelul elveţian ar conduce la o integrare economică mai mică între Marea Britanie şi UE decât calitatea de membru SEE, ceea ce ar atrage costuri economice mai mari ale Brexit. Modelul elveţian ar implica, de asemenea, renunţarea la o parte din suveranitate, din moment ce Marea Britanie nu ar mai avea nici un cuvânt de spus în procesul de luarea deciziilor la nivelul UE, dar ar trebui să adopte legislaţia UE pentru a participa la piaţa unică.

**Re-aderarea la Asociaţia Europeană a Liberului Schimb (AELS)**

Urmând modelele norvegian sau elveţian Regatul Unit ar putea să rămână integrat cu restul Europei din punct de vedere economic şi să participe cel puţin la anumite zone ale Pieţei Unice. Dar un vot în favoarea Brexit ar putea conduce Marea Britanie spre o breşă/rupere mai decisivă de UE. Atunci când Marea Britanie a optat pentru ieşirea din CEE în 1957, a înfiinţat AELS ca alternativă. AELS este o zonă de liber schimb care acoperă toate bunurile neagricole. AELS are şi acorduri comerciale libere cu UE şi numeroase alte ţări.

Re-aderarea ar garanta Regatului Unit accesul fără taxe a bunurilor către UE şi asigurarea că Regatul Unit nu ar impune tarife pentru bunurile importate din UE, dar nu ar asigura libera circulaţie a persoanelor sau comerţul liber cu servicii între Marea Britanie şi UE. Întrucât Marea Britanie nu ar aparţine Pieţei Unice, re-intrarea în AELS ar genera, probabil, o divergenţă progresivă între legislaţia economică din Regatul Unit şi UE. Acest lucru ar spori "barierele netarifare" în relaţiile comerciale dintre Regatul Unit şi UE.[[3]](#footnote-3)

Ottaviano şi colab (2014) estimează că pentru economia Marii Britanii costurile Brexit ar fi generate, în primul rând, de creşterea barierelor netarifare între Marea Britanie şi UE, nu de modificări ale tarifelor. Acest lucru sugerează că ar fi de plătit un preţ economic pentru aderarea la AELS.

În 1960, când a luat fiinţă AELS, reducerea tarifelor a fost obiectivul principal al eforturilor de scădere a costurilor comerciale şi de promovare a integrării economice internaţionale. Dar, succesul Organizaţiei Mondiale a Comerţului (OMC), acordurile UE şi alte acorduri comerciale regionale şi bilaterale de reducere a tarifelor au reorientat punctul central al negocierilor comerciale de astăzi - cum ar fi Parteneriatul Transatlantic pentru Comerţ şi Investiţii (TTIP) - către barierele netarifare şi comerţul în domeniul serviciilor şi capitalului. AELS nu este conceput pentru a promova integrarea în aceste domenii. În consecinţă, toţi membrii AELS fie au ieşit pentru a adera la UE sau au căutat o mai bună integrare cu UE prin alte canale.

În prezent, membrii AELS sunt Islanda, Liechtenstein, Norvegia şi Elveţia. Toate aceste ţări sunt fie membre ale SEE (Islanda, Liechtenstein şi Norvegia) sau au propriile acorduri bilaterale cu UE (Elveţia). Dacă Marea Britanie nu doreşte să renunţe la toate formele de integrare economică, exceptând eliminarea tarifelor, re-aderarea la AELS nu este o soluţie independentă faţă de ceea ce ar trebui să urmeze Brexit.

**Organizaţia Mondială a Comerţului - opţiunea de rezervă?**

Să presupunem că Marea Britanie părăseşte UE fără a pune în loc vreunul dintre mecanismele alternative expuse mai sus. Atunci relaţiile comerciale ale ţării atât cu UE, cât şi cu aproape tot restul lumii ar fi guvernate de OMC. Începând cu anul 2015, OMC are 161 de membri, cuprinzând toate economiile importante şi pe cele minore. În conformitate cu normele OMC, fiecare membru trebuie să asigure acelaşi acces pe piaţă conform clauzei *naţiunea cea mai favorizată/*NMF, inclusiv aplicarea aceloraşi tarife, tuturor celorlaţi membri ai OMC. Singurele excepţii de la acest principiu se referă la faptul că ţările pot alege să încheie acorduri comerciale libere, cum ar fi CE sau AELS şi pot acorda acces preferenţial pe piaţă ţărilor în curs de dezvoltare.

În calitate de membru al OMC, exporturile Marii Britanii către UE şi către alţi membri ai OMC ar fi supuse tarifelor ţărilor importatoare conform clauzei *naţiunea cea mai favorizată*/NMF. În comparaţie cu poziţia de membru UE sau AELS, acest lucru ar ridica costul exporturilor către UE pentru firmele britanice (Ottaviano et al, 2014). Şi comerţul cu servicii al Marii Britanii ar face, de asemenea, obiectul normelor OMC. Având în vedere că OMC a făcut mult mai puţine progrese decât UE privind liberalizarea comerţului cu servicii, acest lucru ar însemna un acces redus la pieţele UE pentru producătorii de servicii din Marea Britanie.

OMC nu are dispoziţii privind libera circulaţie a forţei de muncă, aşa că în cadrul acestui scenariu, mobilitatea liberă a forţei de muncă între Regatul Unit şi UE ar înceta. Dar, libera circulaţie a capitalurilor între Marea Britanie şi UE ar putea continua, deoarece UE interzice restricţiile privind mobilitatea capitalului nu numai în cadrul UE, dar şi cu ţările din afara UE.

După ieşirea din Uniunea Europeană, Regatul Unit nu ar mai fi legat de tariful extern comun al UE, dar ar fi liber să îşi stabilească propriile tarife NMF la importuri. Ca punct de plecare, Regatul Unit ar fi cel mai probabil în situaţia de a moşteni angajamentele tarifare ale UE, dar ar putea apoi alege să-şi reducă tarifele de import sub nivelul UE pentru a reduce costurile importurilor pentru consumatorii şi firmele din Regatul Unit şi a spori concurenţa căreia trebuie să-i facă faţă întreprinderile britanice.

Dar, întrucât tariful mediu perceput la importurile către UE este de numai 1% (Banca Mondială, 2015), spaţiul pentru reduceri tarifare suplimentare este limitat. Spaţiul de aplicare a scăderii barierelor netarifare printr-o acţiune unilaterală este, de asemenea, limitat deoarece reducerea barierelor netarifare necesită, de cele mai multe ori, armonizarea politicilor, reglementărilor sau standardelor de produs în diferite ţări, necesitând acord internaţional.

Răsplata pentru lipsa integrării economice ar fi suveranitatea politică mai mare. Fiind în afara Pieţei Unice, Guvernul Britanic ar avea opţiunea de a stabili politica economică şi standardele de reglementare fără a ţine seama de preferinţele altor membri ai UE. Dar, orice divergenţă privind reglementările între Regatul Unit şi UE, ar acţiona în continuare ca o barieră netarifară asupra comerţului şi ar creşte costul afacerilor derulate cu Europa.

În general, este incert modul în care ieşirea din Piaţa Unică ar afecta politicile şi reglementările economice ale Marii Britanii şi dacă aceste modificări ar fi benefice. OCDE a constatat că, şi în calitatea de membru al Pieţei Unice, pieţele forţei de muncă şi a produselor din Marea Britanie sunt în mod substanţial mai puţin reglementate şi mai flexibile decât cele din alte ţări ale UE (Koske şi colab. 2015).

De fapt, pieţele muncii şi produselor Marii Britanii prezintă niveluri similare de flexibilitate cu cele ale Canadei şi Statelor Unite şi sunt mult mai puţin reglementate decât cele din ţările din afara UE, cum ar fi Norvegia şi Elveţia. Acest lucru arată că Piaţa Unică asigură ţărilor spaţiul pentru adaptarea reglementărilor economice pentru a corespunde preferinţelor naţionale.

**Tabelul I prezintă în rezumat costurile şi beneficiile căilor alternative pe care Regatul Unit le-ar putea urma după ieşirea din Uniunea Europeană.**

**Îndepărtarea de Europa**

Membrii UE beneficiază de o politică comercială comună şi sunt reprezentaţi de UE în toate negocierile comerciale internaţionale. După Brexit, Marea Britanie va deveni un actor independent în negocierile comerciale. Acest lucru înseamnă că ţara ar avea nevoie să-şi stabilească viitoarele relaţii economice nu doar cu UE, ci şi cu restul lumii. În loc de a intra în noi acorduri cu UE în urma Brexit, Marea Britanie ar putea încerca o integrare mai bună cu ţările din afara Europei.

**Tabelul I Opţiuni pentru Regatul Unit în afara UE**

|  |  |  |
| --- | --- | --- |
|  |  **Argumente *PRO*** | **Argumente *CONTRA*** |
| **SEE/Spaţiul Economic European - Modelul Norvegian** | * Apartenenţă la Piaţa Unică
* În măsură să negocieze tranzacţii comerciale independent de UE
 | * I se impune implementarea politicilor Pieţei Unice, dar nu are reprezentare în stabilirea regulilor Pieţei Unice
* Trebuie să respecte regulile privind originea pentru exporturile către UE şi să se încadreze în măsurile UE anti-dumping
* Are obligaţia de a contribui la bugetul UE
 |
| **Acorduri bilaterale- Modelul elveţian**  | * Comerţ liber al produselor şi circulaţia liberă a persoanelor cu UE
* În măsură să negocieze afaceri comerciale independent de UE
* Procedura *“a la carte”* permite opţiunea de ieşire din programele UE pe baza principiului *de la caz la caz*
 | * Acordurile bilaterale impun Elveţiei adoptarea regulilor UE, dar Elveţia nu are reprezentivitate în luarea deciziilor.
* Nu există nici acord cu UE pentru comerţul cu serviciile
* Achitarea unei taxe pentru participarea la programele UE, dar contribuţia este probabil mai mică decât dacă ar fi în SEE.
 |
| **AELS / Asociaţia Europeană pentru Liber Schimb** | * Comerţ liber al produselor cu UE
* În măsură să negocieze tranzacţii comerciale independent de UE
* Nu i se impune adoptarea politicilor economice şi reglementările UE
* Nici o obligaţie de a contribui la bugetul UE
 | * Nu are drept de liberă de circulaţie a persoanelor cu UE.
* Nu are drept de acces pe pieţele UE pentru furnizorii de servicii
* Bunurile exportate către UE trebuie să fie conforme standardelor UE privind produsele.
 |
| **OMC / Organizaţia Mondială a Comerţului/** | * În măsură să negocieze afaceri comerciale independent de UE
* Nu i se impune adoptarea politicilor economice şi reglementările UE
* Nu are obligaţia de a contribui la bugetul UE
 | * Comerţul cu UE se supune tarifelor NMFşi oricăror bariere netarifare care respectă acordurile OMC.
* Fără drept de liberă circulaţie a persoanelor cu UE.
* Fără drept de intrare pe pieţele UE pentru furnizorii de servicii
* Bunurile exportate în UE trebuie să fie conforme standardelor UE privind produsele.
 |

 **Listă de abrevieri - BREXIT**

**Asociaţia Europeană pentru Liber Schimb (AELS) - European Free Trade Association (EFTA)**

**Centrul pentru Performanţă Economică (CPE) - Center for Economic Performance (CEP)**

**Comunitatea Economică Europeană (CEE) - European Economic Community (EEC)**

**Organizaţia Mondială a Comerţului (OMC) - World Trade Organization (WTO)**

**Parteneriatul Transatlantic pentru Comerţ şi Investiţii (PTCI) - Transatlantic Trade and Investment Partnership (TTIP)**

**Politica Agricolă Comună (PAC) – Common Agricultural Policy (CAP)**

**Politica Externă şi de Securitate Comună a UE (PESC) - Common Foreign and Security Policy (CFSP) *of the European Union***

**Spaţiul Economic European/SEE - European Economic Area (EEA)**

**Transatlantic Trade and Investment Partnership (TTIP) - Parteneriatul Transatlantic pentru Comerţ şi Investiţii**

*Traducere, Maria Mureşan*

1. Piaţa Unică a Uniunii Europene este numele dat economiei europene integrate, creată prin eliminarea barierelor economice dintre statele membre UE. Piaţa Unică are la bază patru libertăţi: libera circulaţie a bunurilor, serviciilor, persoanelor şi capitalului în cadrul UE. [↑](#footnote-ref-1)
2. Regulile de origine" a mărfurilor sunt utilizate pentru a determina dacă un produs are originea într-o zonă de comerţ liber şi este eligibil să intre pe o piaţă duty-free. Specificaţiile exacte ale regulilor de origine sunt complexe şi variabile, dar, de obicei, pentru a beneficia de comerţul liber un produs trebuie să se supună unui anumit nivel de prelucrare într-o ţară, care aparţine Zonei de Liber Schimb, sau un anumit procent al acesteia trebuie să provină din interiorul Zonei de Liber Schimb. [↑](#footnote-ref-2)
3. “Bariere netarifare” defineşte un termen general valabil privind orice măsură de ridicare a costurilor schimburilor comerciale, dar care nu ia forma unui tarif. Termenul acoperă totul, de la restricţiile comerciale cantitative, cum ar fi acordarea de licenţe de import la costurile de frontieră, aferente respectării procedurilor vamale şi, dincolo de frontier cheltuielile determinate de diferenţele privind reglementările sau standardul produselor între ţări. Piaţa Unică a UE a redus barierele netarifare între statele membre prin eliminarea procedurilor vamale şi armonizarea regulamentelor şi standardelor produselor. [↑](#footnote-ref-3)